YEL-vakuutus on Yrittäjän eläkelain (YEL) mukainen eläkevakuutus. YEL-vakuutus on yrittäjän eläke- ja sosiaaliturvan perusta, ja siksi se on lakisääteinen eli pakollinen vakuutus.
Jokaisella maksamallasi YEL-vakuutusmaksulla kerrytät eläkettä vanhuuden varalle ja parannat muuta sosiaaliturvaasi. YEL-vakuutus turvaa toimeentulosi silloin, jos sairastut, menetät työkykysi tai jäät perhevapaalle. Se määrittää myös Kelan maksamien päivärahojen, kuten sairaspäivärahan ja työttömyysetuuden, suuruuden.
Yrittäjän eläkevakuutus on aina henkilökohtainen, ei yrityskohtainen. Et voi korvata YEL-vakuutusta vapaaehtoisella eläkevakuutuksella.